《遇五天僧入五台五首》
唐代·贯休

十万里到此，辛勤讵可论。唯云吾上祖，见买给孤园。

一月行沙吾，三更到铁门。白头乡思在，回首一销魂。

雪岭顶危坐，乾坤四顾低。河横于阗北，日落月支西。

水石香多白，猿猱老不啼。空馀忍辱草，相对色萋萋。

远礼清凉寺，寻真似善才。身心无所得，日月不将来。

白叠还图象，沧溟亦泛杯。唐人亦何幸，处处觉花开。

涂足油应尽，干陀帔半隳。辟支迦状貌，刹利帝家儿。

结印魔应哭，游心圣不知。深嗟头已白，不得远相随。

送迎经几国，多化帝王心。电激青莲目，环垂紫磨金。

眉根霜入细，梵夹蠹难侵。必似陀波利，他年不可寻。

作者简介：贯休（832～912），俗姓姜，字德隐，婺州兰溪（今浙江兰溪市游埠镇仰天田）人。唐末五代前蜀画僧、诗僧。七岁出家和安寺，日读经书千字，过目不忘。唐天复间入蜀，被前蜀主王建封为“禅月大师”，赐以紫衣。贯休能诗，诗名高节，宇内咸知。尝有句云：“一瓶一钵垂垂老，万水千山得得来，”时称“得得和尚”。有《禅月集》存世。亦擅绘画，尤其所画罗汉，更是状貌古野，绝俗超群，笔法坚劲，人物粗眉大眼，丰颊高鼻，形象夸张，所谓“梵相”。在中国绘画史上，有着很高的声誉。存世《十六罗汉图》，为其代表作。